Source: http://biztweet.eu/article/3470-v-kauze-vahostav-pribudli-obvineni-vysetrovanie-pokracuje
Timestamp: 2018-10-20 05:29:16+00:00

Document:
V kauze Váhostav pribudli obvinení. Vyšetrovanie pokračuje | Biztweet
http://biztweet.eu/images/clanky/8112276f146a92bcb1eb03fb0e1ca50d.jpg
Policajné vyšetrovanie podvodného konania bývalého vedenia spoločnosti Váhostav pokračuje. Došlo k ďalším obvineniam.
Manažéri Váhostavu mali manipulovať účtovníctvo tak, aby obišli niektorých veriteľov a majetok naopak vyvádzali vybraným dodávateľským firmám. „V uvedených trestných stíhaniach následne prebehlo množstvo procesných úkonov za súčasne vykonávaného znaleckého dokazovania. Na základe týchto došlo dňa 14.03.2016 a následne dňa 20.06.2016 k obvineniu osôb zo zločinu zvýhodňovania veriteľa podľa § 240 Trestného zákona,“ uvádza oddelenie komunikácie a prevencie Prezídia Policajného zboru Slovenskej republiky.
Polícia nesmie pre snahu neovplyvniť konanie ďalších podozrivých prezradiťpočet obvinených. Podľa Biztweetu však medzi obvinenými osobami z manažmentu figurujú viac ako doteraz medializovaní traja členovia bývalého vedenia. Platí, že medzi nich podľa všetkého patrí bývalý dlhoročný šéf podniku Ján Kato.
Manažment mal vedome zatajovať finančné problémy podniku, napriek dlhom brať nové zakázky, podpisovať vedome nesplniteľné dohody so subdodávateľmi, vyvádzať majetok z krachujúcej firmy a vyberať si, ktorým veriteľom dlhy zaplatí¨, a ktorým nie.
Polícia spustila trestné stíhanie za zločin poškodzovania veriteľa podľa § 239 Trestného zákona, následne boli vykonávané procesné úkony na základe ktorých boli v tejto veci začaté trestné stíhania za ďalšie trestné činy, a to konkrétne za zločin zavinený úpadok podľa § 228 Trestného zákona, za obzvlášť závažný zločin podvodu podľa § 221 Trestného zákona, za obzvlášť závažný zločin porušovania povinnosti pri správe cudzieho majetku podľa § 237 Trestného zákona a za zločin zvýhodňovania veriteľa podľa § 240 Trestného zákona.
„V týchto skutkoch naďalej prebiehajú procesné úkony, sú vykonávané analýzy a štúdium rozsiahleho znaleckého posudku, ktoré smerujú k obdobnému postupu ako v prípade zločinu zvýhodňovania veriteľa, teda k zisteniu trestnoprávnej zodpovednosti a vzneseniu obvinení konkrétnym osobám,“ uvádza policajné prezídium.
Váhostav je zodpovedný za stavebnú krízu z roku 2015. Spoločnosť prestala platiť svojim menším dodávateľom pri výstavbe diaľnice D1. Dôvodom neplatenia vraj bolo, že výstavba diaľnice bola vysúťažená pod cenou. Neskôr ale vyšlo najavo, že firma má neudržateľné dlhy. Jej záväzky, ktoré sa dostali do médií, dosahovali hodnoty 54 miliónov eur.
Váhostav preto vyhlásil reštrukturalizáciu, pri ktorej mali malí veritelia prísť o takmer všetky pohľadávky. Podľa pôvodného plánu splatenia pohľadávok mali nezaistení veritelia dostať 15 percent dlžných čiastok. Banky mali získať 100 percent. Neskôr si dodávatelia Váhostavu vybojovali aspoň 18,75 percenta.
Nespokojnosť malých firiem, z ktorých veľa kvôli Váhostavu smerovalo ku krachu, vytvorila nebývalý precedens. Štát ponúkol, že pri dobrovoľnom odstúpení pohľadávok pre Slovenskú reštrukturalizačnú dostane veriteľ 50 percent nevyplatenej čiastky. Kabinet Róberta Fica tak de facto zaplatil z peňazí daňových poplatníkov dlhy súkromnej firmy, ktorá je navyše, podľa mnohých náznakov, sponzorom jeho strany SMER SD.

References: § 240
 § 239
 § 228
 § 221
 § 237
 § 240